
Funcția de turnesol a Codului Silvic 
Tu, Liviu Mihaiu, în solda cui ești? 
 
Deunăzi, la emisiunea Vorbește liber!, am încercat să-mi dau seama cine minte 
mai mult, cine este mai ticălos decât celălalt: Johannis sau Ponta? Cine mint mai 
mult: susținătorii lui Johannis sau oamenii lui Ponta?  
 
Moderatorul emisiunii, domnul Avram, este cu fiecare apariție mai plăcut, mai 
util discuției, ajutând-o să avanseze de fiecare dată. Invitați, de data asta, o 
doamnă ministru – nu i-am reținut numele, ci doar impresia: net pozitivă. Și un 
gargaragiu patent: nelipsitul Mihaiu. Doamna s-a purtat prea ca o doamnă cu un 
individ care de data aceasta nu s-a mai putut abține și și-a dat arama pe față: un 
diversionist care bântuie televiziunile făcând pe îngrijoratul de soarta Țării! 
Mare ecologist! Domeniu în care este loc și pentu dăunători!... Cică ar fi și ei 
naturali... Trebuie prezervați și protejați și ei! Chiar promovați! Făcuți 
guvernatori și lideri de opinie! 
 
Mă mai pricep și eu să-l recunosc pe pișicherul care vine la o emisiune TV ca să 
împiedice aflarea adevărului. Strategia măgarului este simplă: rage incontinent 
în timpul emisiunii, ca să-i lase puțin timp adversarului de idei, iar când acesta 
prinde rând să spună și el ceva, are grijă derbedeul să-l întrerupă exact când este 
pe punctul de a spune cuvintele sau fraza cheie, lămuritoare!...  
 
Hahalera a sporovăit tot timpul, pe alături de subiectul propriu zis, făcând 
impresia că indignarea năvalnică de care este cuprins îl face vehement și lipsit 
de buna cuviință absolut necesară într-o dispută de idei!... Repet: un derbedeu! 
Un mercenar! 
 
Niciodată nu mi-a plăcut de acest farseur pe mulți bani publici! Dar n-aș fi spus-
o atât de net, de categoric, până la această emisiune. Am prins numai a doua 
jumătate, dar m-am edificat complet atunci când – dacă am înțeles bine, doamna 
ministru a adus vorba de intenția guvernului de a completa Codul Silvic cu o 

ordonanță de urgență prin care să interzică exportul de masă lemnoasă: 
bușteni și cherestea!  
 
Nu mi-a venit să-mi cred urechilor! Este exact măsura pe care o așteptăm pe 25 
de ani!.. Această interdicție a funcționat în anii de dictatură ceaușistă de 
dezvoltare economică a României, cu efectele cele mai fericite  pentru Țară, și a 
fost abrogată imediat după 1989, fix la 200 de ani de la Marea Revoluție 
Socialistă din Franța!... Cea care a dat tonul la cântecul de pierzanie al Europei 
creștine!... 
 
Dar să revin la ordonanță: dacă guvernul Ponta dă o asemenea ordonanță, sigur 
va câștiga alegerile de la anul. În orice caz, va afla în mine și în cei aflați sub 
ascultarea mea un sprijin puternic și convingător pentru alegători! 
 
...Și ce să vezi? Marele ecologist, marele apărător al pădurii și codrului 
românesc, numitul Liviu Mihaiu, a sărit ca ars, nu cumva să se întâmple așa 
ceva!... Chipurile, dacă interzicem exportul de masă lemnoasă se reduc cu 90% 
tăierile, adică jaful, și în felul acesta ar dispărea nu știu câte mii de locuri de 
muncă!... Dar nu cumva, băi, Mihaiule, băi, prin procesarea lemnului și 
transformarea sa în mobilă și alte artefacte s-ar crea zeci de mii de locuri de 
muncă calificată?! 
 
Teama acestui Mihaiu seamănă, ca argument, cu opoziția la o eventuală 
campanie de combatere a furtului din buzunare: Oameni buni, furtul din 
buzunare trebuie protejat, altminteri dispar sute de locuri de muncă!... Vor avea 
de suferit sute de familii care trăiesc de pe urma furtului din buzunare!...  
 
Cam acesta a fost nivelul argumentației holbatului împotriva ideii de a se 
interzice exportul de masă lemnoasă... 

Poate greșesc! N-ar fi prima oară!... De aceea îi invit pe cei care combat pe 
aceeași redută cu Liviu Mihaiu, îi invit pe tovarășii, pe colegii, pe camarazii săi 
ecologiști,  mult mai avizați decât mine, să-l chestioneze pe țipălău pe seama 
celor declarate la emisiunea amintită împotriva ideii de a se suspenda exportul 
de cherestea și bușteni! Să le explice ipochimenul al cui joc face, al cui interes 
slujește atunci când vrea cu orice preț să continue jaful din codrul românesc! Să 
ne spună cinstit, lăutărește, cine îl plătește. În statul nostru de drept nu e nicio 
rușine să fii mercenar, să te vinzi, să-i vinzi și pe alții, să vinzi orice, inclusiv 
Țara!  
 
Ion Coja 
 
Buriaș, 15 mai, 2015 
 
 
 
 
 
